Anni Svanholt (SF), 2001-04-17:
Den hedder: »Ligestilling - en forudsætning for velfærd, bæredygtighed og demokrati«.
I SF er vi enige i den holdning, der kommer til udtryk, når regeringen skriver, at ligestilling er en forudsætning for velfærd, bæredygtighed og demokrati.
Derfor mener vi også, at det er et demokratisk problem, at vi stadig er meget langt fra ligestilling i vort samfund.
Mange oplever det i dagligdagen, og enhver kan konstatere det ved at studere statistikken.
Vi er altså ikke nået så langt med ligestilling i Danmark, som nogle måske går og tror.
Vi kan desværre fortsat konstatere, at selv på samme uddannelsesniveau har kvinder lavere indkomster end mænd, langt højere arbejdsløshed, langt færre ledende stillinger, underrepræsentation i beslutningsprocesserne, en større arbejdsindsats i hjemmene.
Det er kvinderne, der tager orlov og går på deltid for at passe børn og hjem.
Og på pensionsområdet er der tydelig forskel mellem mænds og kvinders indkomst, blot for at nævne en række af de områder, hvor virkeligheden ikke lever op til vores intentioner og vores holdninger om det ligestillede samfund.
Men det er nogle vigtige indsatsområder, der er valgt ud; det er vi helt enige i.
Arbejdet med at få ligestilling indarbejdet i al politik, planlægning og forvaltning er også utrolig vigtigt.
Det arbejde må dog ikke fjerne fokus fra barriererne for ligestilling, eller helt konkrete initiativer til at fjerne barriererne.
Men vi synes, at redegørelsen indeholder lidt mange udvalgsarbejder og konferencer.
Vi kunne tænke os mere fremadrettede initiativer på væsentlige områder.
Der vil jeg gerne nævne, at vi stadig væk skal have fokus på kvinders høje arbejdsløshed, vi skal fremme kvinders deltagelse i folkevalgte råd, vi skal sikre, at mænd reelt får mulighed for at passe deres børn, og vi skal have gjort noget for de mange kvinder, som i øjeblikket er på barsel og deltid, der vil blive væsentlig dårligere stillet som pensionister end mænd.
Det er bare nogle af de områder, hvor vi også synes det er vigtigt at tage konkrete initiativer.
Statsminister Poul Nyrup Rasmussen sagde på regeringens konference om ligeløn, som blev afholdt på Børsen, at det er kvinderne, der har skabt velfærdssamfundet gennem den meget høje deltagelse på arbejdsmarkedet.
Det synspunkt deler vi helt i SF.
Vi kan som samfund slet ikke undvære
kvinders deltagelse på arbejdsmarkedet
I SF mener vi også, at det er en forudsætning for reel ligestilling mellem mænd og kvinder, at der er økonomisk uafhængighed mellem parterne.
Derfor skal der også være lige vilkår for begge køn på arbejdsmarkedet.
Det er helt urimeligt, at der med en 25 år gammel ligelønslov stadig er ulige løn på arbejdsmarkedet.
Et helt gennemgående kommentar på kvindernes internationale kampdag den 8. marts var da også, at kravet om ligeløn var et af de vigtigste krav i kampen for ligestilling.
Kravet om ligeløn blev også prioriteret højest i den undersøgelse, som Sonar har foretaget for nylig.
Det var igen en understregning heraf. Det er godt, at regeringen har iværksat forskellige initiativer på det område.
Vedtagelsen i forbindelse med forespørgslen om ligeløn, som SF tog initiativ til, fik også sat skub i flere initiativer og stillede konkrete krav til revisionen af ligelønsloven, som skal behandles på torsdag. Men vi skal altså videre, og her må staten gå foran, når det handler om overenskomstforhandlinger.
Vi synes, det er stærkt bekymrende, at vi allerede nu kan se, at det nye lønsystem, den såkaldte Ny Løn, er med til at skabe et større løngab.
Vi kan i dag i Politiken konstatere, at FOA's undersøgelse viser, at der for det samme arbejde altså er en stor forskel, en stigende forskel.
Det kan vi da ikke acceptere, når vi har et klart mål om en ligeløn for arbejde af samme værdi.
Så må der gøres noget.
Vi kan ikke acceptere, at der er tilbageskridt.
Nybagte fædres manglende udnyttelse af fædre-, barsel- og børnepasningsorlov er en væsentlig grund til den manglende ligestilling på arbejdsmarkedet.
Derfor havde vi også forventet, at regeringen var kommet med et konkret initiativ.
Det er helt utilstrækkeligt, når regeringen udelukkende foreslår, at der skal ske holdningsændringer i familierne og på arbejdsmarkedet.
Det er rigtigt, at der er brug for holdningsændringer, men ofte skal holdningerne jo hjælpes godt på vej igennem konkrete ting.
SF har fremsat et beslutningsforslag om længere barselorlov, som snart kommer til behandling i Folketinget.
Et andet væsentligt problem, som Kvindeligt Arbejderforbund netop også har rejst, er, at det stort set kun er kvinder, der tager børnepasningsorlov.
Lige netop det skæve forhold er meget afgørende for, at der stadig er ulige løn.
Hvis ikke vi får gjort noget effektivt ved den situation, fastholdes kvinderne i den onde cirkel med væsentlig lavere løn end mænd.
Vi er helt enige i Kvindeligt Arbejderforbunds holdning, at nu er det mændenes tur til at passe børnene, og hvis det skal lykkes, skal orlovsordningen være mere fleksibel, økonomisk mere attraktiv og deles ligeligt mellem kvinde og mand.
Et vigtigt indsatsområde, som er med i redegørelsen, er vold mod kvinder og handel med kvinder.
Det er et område, som vi i SF er meget stærkt optaget af, og vi har også fremsat forslag om en forstærket indsats mod udnyttelse af udenlandske kvinder til prostitution, som er blevet førstebehandlet i Folketinget.
Vi har også ved gentagne lejligheder og forespørgselsdebatter understreget nødvendigheden af, at der bliver gjort en ekstra indsats på området.
Regeringen har så nedsat en tværministeriel arbejdsgruppe, som vil komme med en redegørelse.
Jeg håber, at den redegørelse også vil betyde, at der kommer nogle konkrete forslag og initiativer.
Der er et meget stort behov på det område.
Det er helt uacceptabelt, at vi skal være vidne til en så omfattende handel med udenlandske kvinder, der kommer her til Danmark.
Så er der også spørgsmålet om vold mod kvinder, som der er særlig fokus på.
Dér vil jeg gerne understrege, at det er meget positivt, at arbejdsgruppen, der arbejder med det, overvejer rådgivning og behandling af voldelige mænd.
Det er meget væsentligt, at der bliver taget fat dér.
Vi ved jo, at der er krisecentrene, og krisecentrene modtager kvinder og børn, men hvis det er muligt at komme i dialog med mændene på det område, ja, så er det dét, der måske kan forebygge gentagelser af vold.
Lige indflydelse og lige muligheder i alle samfundets funktioner med udgangspunkt i kvinders og mænds ligeværd står der i formålet i den nye ligestillingslov.
Det er et godt formål og et vigtigt formål.
Vi håber, at de nye organisatoriske rammer for ligestillingsarbejdet vil give et væsentligt og tiltrængt bidrag til gennemførelse af dette formål.